Pajiešmenių dvaras
Pajiešmenių dvaras – Pajiešmeniuose, Pasvalio rajone, Krinčino seniūnijoje, kelio Pasvalys–Biržai dešinėje pusėje, 5 km į šiaurę, Jiešmens upelio pakrantėje. Dvaro sodybos fragmentai: svirnas, tvartas, sandėlis. XIX a. įkurtas parkas. XIX a. Pajiešmeniai – Barklainių dvaro palivarkas. Dvaras priklausė Klebokui, po jo – baronui Liudvikui Ropui (von Ropp), Jis įveisė parką ir pastatė iki mūsų dienų išlikusius dvaro rūmus. Pokario metais rūmuose veikė kultūros namai, vietinio ūkio administracinis centras. Vėliau čia gyveno šeimos. 2003 m. rūmų pastatą įsigijo privatus asmuo. Ūkiniai pastatai priklauso valstybei. Dvaro rūmai – raudonų plytų mūro, centrinė jų dalis dviejų aukštų, su mansarda. Šoniai sparnai – vienaaukščiai. Palei Jiešmens upelį yra 5 ha mišriojo stiliaus dvaro parkas. Jame yra tvenkinys. Parke auga ąžuolas, kuris yra saugomas botaninis gamtos objektas, skersmuo siekia 1,5 m.